Raisa janji luar biasa
Langkah sebagai anak seni tidak pernah mengenal sempadan negara. Bagi penyanyi dari tanah seberang, Raisa, kehadiran dalam industri seni lantun suara sentiasa hadir dengan impian besar bagi melebarkan lagi sayap seninya.Pernah dua kali mengadakan konsert di Kuala Lumpur, tanggal 3 November depan bakal menjadi satu lagi tanggal bersejarah buat penyanyi berusia 34 tahun ini kerana lantunan vokalnya akan menggegarkan pentas Mega Star Arena Kuala Lumpur menerusi acara Konsert Raisa Teristimewa di Kuala Lumpur.Berkongsi mengenai impian dan gambaran mengenai konsert berskala ini, Raisa berkata, kali ini dia akan membawa pengalaman penuh menerusi pasukan produksi lengkap yang diterbangkan dari Indonesia ke Malaysia."Tak lengkap rasanya kalau dalam setahun, saya tak ke Malaysia sekurang-kurangnya sekali. Kali ini, saya akan bawakan set produksi lengkap berbanding sebelum ini."Kami sedang siapkan visual untuk setiap lagu. Kami nak tampilkan perbezaan berbanding konsert sebelum ini. Yang pasti, ia bakal sangat segar. Kalau ada yang pernah datang menonton dua konsert saya sebelum ini dan datang ke konsert ketiga, pasti anda akan rasa pengalaman baharu," katanya.Ditanya mengenai keputusan membawa seluruh pasukan produksi sendiri, Raisa berkata, ini adalah kerana tenaga dan semangat peminat Malaysia yang menginspirasikannya."Sebenarnya 'tenaga' penonton di sini sangat luar biasa. Jadi, saya ingin memberikan penampilan luar biasa. Misalkan kita tak disokong dengan pasukan produksi lengkap, walaupun gembira, namun pasti ada rasa tidak puas. Pasti pengalaman akan lebih menarik kalau dapat bawakan seluruh produksi lengkap. "Di Malaysia, peminat belum merasakan pengalaman penuh untuk konsert saya. Jadi, saya ingin datang membawakan pengalaman ini buat mereka," katanya. Raisa yang mencipta sejarah sebagai penyanyi wanita pertama Indonesia yang mengadakan konsert di Stadium Gelora Bung Karno berkata, dia juga bakal menampilkan bintang tempatan iaitu Ernie Zakri."Saya mencari-cari siapa artis yang cocok (sesuai) untuk berkolaborasi di konsert ini. Saya juga ada bertanya rakan artis dan nama yang disebut-sebut adalah Ernie Zakri."Ernie akan ada di satu segmen. Apa yang boleh saya kongsikan, kami akan berduet lagu Anganku Anganmu kerana itu lagu duet saya bersama Isyana Sarasvati. Jadi, ia duet wanita dengan wanita dan lagu itu juga belum pernah saya bawakan di dua konsert sebelum ini."Lagu itu juga popular di Malaysia dan sering diminta peminat Malaysia. Namun, belum pernah dibawakan," katanya.Menurut penyanyi lagu Teristimewa itu lagi, dia yakin dirinya dan Ernie berkongsi 'vibe' sama, sekali gus memudahkan mereka mencari keserasian."Saya secara peribadi belum berhubung dengan Ernie. Cuma, kami bersama-sama label ada berbincang dan pokoknya, secara 'vibe' sudah sama. Secara suara juga saya rasa takkan ada masalah."Saya sendiri juga sudah menonton video persembahan duetnya. Saya rasa ini akan menambah nilai konsert saya dan saya belum pernah berkolaborasi dengan artis lain di dua konsert terdahulu. Jadi, saya rasa sangat sesuai dengan judul acara konsert ini iaitu Teristimewa."Peluang berkolaborsi dalam single? Boleh saja. Kenapa tidak. Sebelum ini saya berkolaborasi dengan pelakon. Jadi, mungkin kali ini ada kerjasama dengan penyanyi pula," katanya.Berkongsi mengenai kehidupannya sebagai artis papan atas dan juga menggalas tanggungjawab sebagai ibu, Raisa berkata, paling utama adalah sistem sokongan."Perlu banyak sokongan sebab kata kuncinya adalah sistem sokongan kerana sebagai ibu yang bekerja, saya memerlukan sokongan kuat. Kalau nak dikatakan boleh membahagi waktu secara sempurna itu tak mungkin."Sekarang alhamdulillah dengan teknologi yang mana kita boleh buat panggilan video kerap, kita boleh sentiasa 'update' dan apa pun, sekarang semuanya jadi lebih mudah," katanya.Ditanya mengenai kematangan dalam kehidupan selepas dikurniakan cahaya mata, Raisa berkata, perspektifnya kini lebih berbeza."Pada saya, benar-benar di tahap berbeza kerana mungkin sebelum ini ketika mengenal cinta hanya cinta romantis, hubungan kekasih, tapi sekarang selepas ada anak, cinta itu ternyata sangat luas dan lebih daripada daripada apa yang saya alami."Kedua, saya merasa saya seperti boleh melihat dunia lagi, tapi dari sudut pandang yang segar. Secara automatik, 'benda'-benda' yang awalnya nampak bosan, tapi kalau dilihat dari perspektif sebagai ibu, jadi berbeza lagi."Perkara kecil seperti itu pada saya, sangat berharga yang mana sebelum ini saya tak pernah terfikir," katanya.Menimbang tanggungjawabnya, Raisa juga masih mampu mengekalkan nilai relevan sebagai artis dalam industri hiburan Indonesia walaupun semakin ramai bintang baharu yang muncul."Pada saya, saya tak pernah berfikir begitu. Seperti lagu Anganku Anganmu, semua orang ada peluang. Orang lama dan baru saling menginspirasi satu sama lain. Semakin ramai, semakin menarik dan membuka genre baharu."Sebenarnya perlu konsisten dalam berkarya. Fokus saya adalah nyanyian sahaja dan tak terlalu banyak kandungan selain muzik atau sensasi lain. Konsisten keluarkan karya, adakan konsert dan sebagainya. Dari sudut kualiti juga perlu dijaga."Selepas ini, saya merancang adakan persembahan tunggal di Jepun. Tempoh hari ketika adakan siri jelajah ke 13 lokasi di seluruh Jepun, ada sahaja orang Indonesia yang datang walaupun jumlahnya mungkin dalam 20 hingga 30 orang."Tapi, sentiasa ada. Jadi, saya merasa peminat di sana memang ada dan saya sangat impikan untuk adakan konsert di sana," katanya.Konsert Raisa Teristimewa di Kuala Lumpur dibawakan oleh Kharisma Music dan tiket mula dijual sejak 9 September lalu.